**CADRUL LEGAL**

Având în vedere:

* O.M. nr. 4206/06.05.2020 privind luarea unor măsuri în domeniul învățământului superior din România;
* Propunerile online făcute de personalul academic din cadrul Universității „Vasile Alecsandri” din Bacău;
* Consultarea conducerii celor cinci facultăți din cadrul Universității „Vasile Alecsandri” din Bacău, s-a elaborat prezentul Ghid.

După încetarea restricțiilor impuse de pandemia Covid-19, se va relua activitatea didactică specificată prin regulamentele Universității „Vasile Alecsandri” din Bacău, astfel:

**CAPITOLUL I**

**DESFĂȘURAREA ACTIVITĂȚII DIDACTICE**

**Art. 1.** **(1).** Activitatea pe tot parcursul semestrului II al anului universitar 2019-2020, din momentul suspendării activității didactice față în față se realizează numai online. Laboratoarele, lucrările practice etc., vor fi recuperate în sistem modular, intensiv, după încetarea stării de urgență și înainte de sesiunile de examene aferente semestrului al II-lea, conform O.M. nr. 4206/06.05.2020. Activitățile practice din semestrul I și anii anteriori, neefectuate de studenți se pot recupera, la cererea studenților interesați, în acelasi sistem, în perioada stabilită de structura anului universitar;

**(2).** Activitatea de practică se va finaliza prin colocviu online, pe cunoștințele teoretice dobândite de student în domeniu, în timpul anilor de studii;

**(3).** Activitatea didactică se va finaliza conform noii structuri a anului universitar aprobată în ședința Senatului Universității „Vasile Alecsandri” din Bacău din data de 05.05.2020.

**Art. 2.** **(1).** Orice alte activități (exclusiv cele didactice) care erau programate în intervalul martie – septembrie 2020 se vor reprograma în ultimul trimestru (T4) al anului 2020 (*spre exemplu: evaluarea cadrelor didactice de către studenți*);

**(2).** Pe perioada pandemiei Covid-19 nu se vor percepe penalizări la achitarea taxelor de studii;

**(3).** Taxele (de studii, recuperare laboratoare, reexaminare) nu se majorează.

**CAPITOLUL II**

**ACTIVITATEA DE FINALIZARE A SEMESTRULUI II, FINALIZAREA ANULUI UNIVERSITAR 2019-2020 ȘI ANILOR ANTERIORI**

**Art. 3.** **(1).** Toate formele de evaluare din sesiunile mai, iunie – septembrie 2020, inclusiv pentru disciplinele din ani anteriori pentru toate programele de studii din cadrul Universității se vor desfășura astfel:

* Colocviile și verificările pe parcurs, online, în perioada modificată și aprobată în structura anului universitar. Aceste forme de verificare se vor susține în ziua și pe durata de timp aferentă orelor prevăzute în orar, pentru disciplina respectivă. Perioada aferentă colocviilor, va fi reprogramată, acolo unde este cazul;
* Examenele se vor susține online conform programărilor făcute inițial, în perioada aprobată în structura anului universitar;
* Examenele de diferență se vor susține în perioada sesiunii la solicitarea studenților interesați;

**(2).** Toate restanțele și reexaminările se vor programa în perioada aprobată în structura anului universitar;

**(3).** La examinările corespunzătoare semestrului al II-lea din anul universitar 2019-2020 se va ține cont atât de materia parcursă până la suspendarea cursurilor, cât și de materia parcursă online. La examinare se recomandă să se pună accent pe materia parcursă până la suspendarea cursurilor. Se recomandă ca examinările să aibă la bază teme de casă sau proiecte, individuale sau de grup, care să ilustreze gândirea creativă a studenților;

**(4).** Pentru perioada pandemiei Covid-19 toate prevederile restrictive din Fișa disciplinei, inclusiv condiționările sunt suspendate;

**(5).** Condiția de promovare în an superior (acumularea de către student a 1/3 din totalul de puncte credit ale anului universitar respectiv, 20 puncte credit) se suspendă în acest an, respectiv promovarea din anul universitar 2019-2020 în anul universitar 2020-2021;

**(6).** Atât cadrele didactice cât și studenții au întreaga responsabilitate în respectarea eticii și deontologiei universitare;

**(7).** Toate formele de verificare se vor susține numai online, pe platforma Teams. În cazul în care studenții nu pot accesa platforma Teams (din motive obiective) se pot utiliza alte platforme (WhatsApp, Facebook, Google Classroom etc.), precum și alte mijloace de comunicare (e-mail etc.). Se admite susținerea formelor de verificare și prin telefon. Convorbirile cadrelor didactice cu studenții vor fi decontate, pe baza desfășurătorului ce însoțește factura telefonică a lunii respective;

**(8).** Cadrele didactice titulare vor fi asistate de un alt cadru didactic numit de directorul de departament (asistența se va face tot online, iar în cazul telefonului prin comutarea acestuia pe „speaker”).

**Art. 4.** **(1).** Decanatele facultăților vor completa toată baza de date cu studenții pe grupe și ani de studii cu adresa de e-mail și număr de telefon. Decanatele facultăților vor transmite cadrelor didactice examinatoare componența grupei cu informațiile respective;

**(2).** Cadrele didactice examinatoare sunt obligate să ia legătura cu studenții, prin toate mijloacele (platforma Teams, alte platforme, e-mail, telefon) și să stabilească modul de examinare online. La începerea evaluării, fiecare student se va identifica față de cadrul didactic examinator cu ajutorul cărții de identitate/buletin/carnet student/pașaport.

**Art. 5.** La sfârșitul cataloagelor pentru colocvii/examene, pe formularul tipărit, va fi consemnat:

* Atât cadrele didactice cât și studenții au întreaga responsabilitate în respectarea eticii și deontologiei universitare;
* Toate formele de evaluare din sesiunile mai – septembrie 2020 se susțin în cunoștință cu prevederile *Ghidului privind norme metodologice pentru desfășurarea activității didactice, finalizarea semestrului II și anului universitar 2019-2020 și finalizare studii în anul 2020*.

**CAPITOLUL III**

**ACTIVITATEA DE FINALIZAREA A STUDIILOR PENTRU ANUL 2020**

**Art. 6.** **(1).** Înscrierea pentru examenul de finalizare a studiilor (studii universitare de licență, master universitar, studii de conversie profesională etc.) se face online;

**(2).** Proiectul de finalizare a studiilor, în situația în care partea practică nu a putut fi realizată, va cuprinde doar partea teoretică. Acesta va fi transmis prin e-mail la conducătorul științific. Conducătorul științific va salva proiectul, îl va verifica prin programul Plagiarism-Detector și îl va evalua. Proiectul, împreună cu evaluarea și cu rezultatul verificării anti-plagiat va fi transmis secretarului comisiei de finalizare a studiilor tot în format electronic utilizând extensia .pdf, care-l va pune online pe platformă la dispoziția comisiei, conform planificării.

**Art. 7.** **(1).** Susținerea proiectul de finalizare a studiilor se face numai online pe platforma Teams;

**(2).** Fiecare departament va organiza o sală pentru finalizarea studiilor, destinată candidaților care nu dețin tehnica necesară transmiterii online a informațiilor, sau a conexiunii necesare la rețeaua internet. Sala va fi dotată cu un calculator cu conexiune la internet, cameră video, microfon și difuzor. Direcția General Administrativă va asigura materialele necesare protecției studentului (mască, mănuși și dezinfectant). Acesta va intra singur în sală urmărind un traseu prestabilit. După susținerea examenului și părăsirea sălii de către candidat, se va asigura dezinfectarea calculatorului și a obiectelor de mobilier ce puteau fi contaminate de candidat.

**Art. 8.** **(1).** Probele examenelor de finalizare a studiilor se susțin oral, online, la o singură audiere a candidatului;

**(2).** Secretarii comisiilor de finalizare a studiilor vor lua legătura cu studenții aferenți comisiei respective, prezentându-le programarea făcută de Secretariatul facultății. Programarea examenelor de finalizare a studiilor se va afișa și pe site-ul facultății;

**(3).** Secretarul comisiei este responsabil de înregistrarea examenului de finalizare a studiilor și arhivarea înregistrării. Arhiva (înregistrarea examenului de finalizare a studiilor și proiectul salvat cu extensia .pdf) va fi transmisă de către secretarul comisiei la decanatul facultății, pentru păstrare, conform Ordinului M.E.C. nr. 4206/06.05.2020.

**(4).** În planificarea examenelor de finalizare a studiilor se va asigura un timp suficient și pentru acoperirea unor situații neprevăzute (blocarea mijloacelor de comunicare);

**(5).** Toate facultățile vor realiza programarea examenelor de finalizare a studiilor conform noii structuri a anului universitar aprobată în ședința Senatului Universității „Vasile Alecsandri” din Bacău din data de 05.05.2020.

**Art. 9.** Atât cadrele didactice cât și studenții au întreaga responsabilitate în respectarea eticii și deontologiei universitare.

**CAPITOLUL IV**

**DISPOZIȚII FINALE**

**Art. 10.** (1). Toate celelalte reglementări din Regulamentul R-05-10, R-05-11 rămân neschimbate;

(2). Prezentul ghid completează și modifică R-05-10, R-05-11 și R-05-13;

(3). Orice altă reglementare anterioară (respectiv, R-05-23), la nivelul Universității „Vasile Alecsandri” din Bacău este anulată de prezentul ghid;

(4). Prezentul ghid se va modifica odată cu toate actele normative transmise de M.E.C.